Document ID: /roh_data/filtered/fineweb-2-filterrobots_roh.jsonl.gz/53896

La nova che Wolfgang Haas daventia il 1997 archuvestg dal Principadi dal Liechtenstein saja stà in schoc, pertge nagin n'avevia quintà che uschè in uvestgieu vegnia a vegnir stgaffì. Quai di il teolog e criticher da l'archuvestg Wolfgang Haas, il teolog Günther Boss envers RTR. Gia a Cuira aveva quai dà protestas vehementas cunter Haas il 1988 e quai ha era cuntinuà en il Principadi dal Liechtenstein radund diesch onns pli tard. La resposta en il «Ländle» suonda – l'uniun «Verein für eine offene Kirche» vegn fundada be dus mais suenter che Haas cumenza ses uffizi.
Da princip è quai ina baselgia clerica masculina.
La tenuta fitg conservativa da l'archuvestg ha manà ils ultims radund 26 onns ad ina clericalisaziun. Quai munta, ch'i dat be pli spirituals uffizials en ils uffizis da la baselgia. Dunnas èn vegnidas chatschadas enavos, i na dat betg pli assistentas u assistents pastorals, nagins diacons – en sasez saja quai ina baselgia clerica masculina che porta cun sai in fund fitg tradiziunalistic.
Co i cuntinueschia ussa, na saja betg cler, di il teolog Günther Boss. El giavischass ina sort administratur che pudess sco emprim far urden en l'uvestgieu. 60 spirituals haja l'archuvestgieu attratg en il Principadi dal Liechtenstein. Per part spirituals che n'avessan betg dastgà vegnir ordinads, di Boss. Cun in administratur pudess vegnir fatg urden ed uschia pudessan era spirituals betg ordinads sco i tutga vegnir ex-cardinads.
In sguard sin la carriera d'in uvestg dispitaivel
Wolfang Haas è naschì l'onn 1948 a Vaduz. Suenter in studi da philosophia e teologia en plirs lieus ha el il 1974 survegnì l'ordinaziun sacerdotala (Priesterweihe). Pli tard ha el lavurà sco chanzelier tar l'Uvestgiu da Cuira, tar l'uvestg Johannes Vonderach.
Il 1988 ha il papa Gion Paul II. numnà Haas – sin giavisch explicit da Johannes Vonderach – sco Uvestg cun dretg da successiun. Cun quai era garantì che Haas vegnia a surpigliar il post da Vonderach. Ina elecziun libra d'in nov uvestg – in privilegi dal chapitel catedral da Cuira – è uschia vegnida guntgida. In affront da Roma envers il dretg democratic. Il 1990 ha Wolfgang Haas surpiglià il post sco Uvestg da Cuira.
Uffizi plain conflicts
Wolfgang Haas vala sco persuna fitg conservativa. Dapli dretgs per dunnas e persunas laicas che pon decider cun: quai n'era nagut per el. Uschia ha el per exempel proponì en ina brev averta da reglar nov la rolla tranter stadi e baselgia. Sia proposta fiss stada la fin per la baselgia populara. Il princip democratic n'aveva tenor el pers nagut en in'uvestgieu.
Er decisiuns da persunal dispitaivlas hai dà sut Wolfgang Haas.
1997 in nov post, stgaffì be per el
Uvestgieu Cuira suenter Wolfgang Haas
Il successur da Wolfgang Haas a Cuira era l'uvestg Amédée Grab. El ha surpiglià in'uvestgieu cun blers foss e malsegirtads. La persunalitad fina e ponderada dad uvestg Grab ha purtà in zic ruaus en la diocesa, era sche pretensiuns e dumondas fundamentalas davart il catolicissem en noss temp n'eran betg respundidas.
Er il seminari da spirituals St. Luzi ha cun el puspè survegnì in meglier renum. Grab è stà uvestg fin il 2007. Sinaquai ha Vitus Huonder surpiglià la testa da l'uvestgieu.
Il december 1997 ha il papa tratg in stritg. El ha separà il Liechtenstein da l'Uvestgieu da Cuira, ha creà il Archuvestgieu Vaduz e mess Wolfang Haas a la testa. Er cunter quella decisiun hai dà protestas en il principadi – dentant senza consequenzas.
Er a Vaduz ha Wolfgang Haas sa tegnì vinavant vi da ses curs conservativ. Uschia ha el per exempel protestà cura ch'il principadi ha il 2011 lubì a pèrs da la medema schlattaina da registrar lur partenadi. Suenter quella decisiun haja el sa retratg fermamain en ses archuvestgieu.
Co vinavant cun l'archuvestgieu Liechtenstein?
Sch'in uvestg u archuvestg accumplescha ses 75avel anniversari, sto el porscher sia demissiun al papa. Quel decida lura sche l'uvestg po anc restar per in temp en uffizi u sch'el accepta la demissiun.
La tschertga d'in nov uvestg pudess cuzzar intgins mais fin onns. Quai ha er mussà il cas da l'uvestgieu da Cuira. Persuna principala per quella tschertga è il Nuntius, ina sort diplomat da Roma. El sto ir a la tschertga da candidats e proponer al papa persunas adattadas.
Pliras variantas
Tenor il portal kath.ch dettia pliras variantas co ch'i va vinavant suenter la demissiun.
- I vegn ordinà in nov archuvestg.
- I dat ina soluziun transitorica cun in administratur apostolic.
- In uvestg d'ina auter uvestgieu survegn il mandat da manar l'archuvestgieu. Uschia pudess per exempel Joseph Maria Bonnemain, l'uvestg da Cuira, manar l'archuvestgieu.
Igl aveva dentant er dà discussiuns sche l'archuvestgieu Vaduz duai vegnir schlià. Tenor kath.ch van ins dentant da quai anora che l'archuvestgieu resta vinavant. Blers puncts èn dentant anc intscherts.
Curs conservativ vegn a restar
Era ha Wolfgang Haas plazzà ils davos onns diversas persunas che partan sia opiniun. Quellas vegnan era vinavant ad influenzar l'archuvestgieu da Vaduz.
Retschertgas dal magazin «Der Spiegel» publitgadas il 2023 mussan ch'el haja etablì in sistem intransparent e reacziunar, vul dir autoritar, entifer l'archuvestgieu. Tenor il magazin spretscha Wolfgang Haas il stil da viver profan e liberal – ina descripziun che va bain a prà cun las decisiuns ch'el ha prendì gia a Cuira.